A Tanács 2587/1999/EURATOM rendelete

(1999. december 2.)

az Európai Atomenergia-közösséget létrehozó szerződés 41. cikkének megfelelően a Bizottsággal közlendő beruházási projektek meghatározásáról

AZ EURÓPAI UNIÓ TANÁCSA

tekintettel az Európai Atomenergia-közösséget létrehozó szerződésre, és különösen annak 41. cikke (1) bekezdésére,

tekintettel a Bizottság javaslatára,

mivel:

(1) A Szerződésben megállapított célkitűzések elérése érdekében a Bizottságot értesíteni kell az új létesítményekre irányuló beruházási projektekről, valamint a Szerződés II. mellékletében felsorolt ipari tevékenységek által érintett kiegészítő létesítményekről vagy átalakításokról, amennyiben az ilyen projektek kellően átfogóak és a nukleáris biztonság figyelembevétele mellett valószínűleg közvetlen befolyással lennének a termelésre vagy a termelékenységre.

(2) A Szerződés 40. cikkének megfelelően a Bizottság kötelessége indikatív programok rendszeres közzététele és e beruházások összehangolt fejlesztésének megkönnyítése, továbbá a róluk alkotott álláspontjának ismertetése.

(3) A teljes üzemanyagciklusba – beleértve a hulladékgazdálkodást és a leállítást is – történő beruházások alapvetően szükségesek az atomenergia-ipar helyes és felelősségteljes működtetéséhez.

(4) A 4. rendeletben [1] szereplő küszöbértékeket naprakésszé kell tenni, és új küszöbértékekkel kell felváltani.

(5) A 4. rendeletet hatályon kívül kell helyezni, és helyébe ennek a rendeletnek kell lépnie,

ELFOGADTA EZT A RENDELETET:

1. cikk

(1) A Szerződés II. mellékletében felsorolt ipari tevékenységekben részt vevő személyek vagy vállalkozások a 42. cikkben megállapított határidőn belül tájékoztatják a Bizottságot a következőkre irányuló beruházási projektjeikről:

a) termelőkapacitás létrehozása;

b) mennyiségi és minőségi termelőkapacitás fenntartása;

c) a termelőkapacitás közvetlen növelése;

d) a termelékenység közvetlen növelése;

e) a termelés minőségének fejlesztése;

f) a kimerült üzemanyaggal vagy radioaktív hulladékkal való gazdálkodást – beleértve a kezelést, ideiglenes vagy végső tárolást és/vagy ártalmatlanítást – végző létesítmények létrehozása;

amennyiben a mellékletben szereplő táblázat I. oszlopában felsorolt ipari tevékenységekben a költség meghaladja a melléklet táblázatának II. oszlopában megadott, az új létesítményekre vonatkozó, valamint a melléklet táblázatának III. oszlopában megadott, a kiegészítő létesítményekre és átalakításokra vonatkozó megfelelő összeget.

(2) Amennyiben a költségük meghaladja a melléklet táblázatának III. oszlopában megadott megfelelő összeget, a létesítmények leállítására irányuló beruházási projekteket – a fő jellemzőkre korlátozható – nyilatkozat formájában be kell jelenteni; a Szerződés 43. cikkében megállapított eljárást nem szükséges alkalmazni.

(3) Amennyiben a költségek alacsonyabbak a melléklet táblázatának III. oszlopában megadott küszöbértékeknél, a létesítmények leállítására irányuló beruházási projektek önkéntes alapon bejelenthetők; a Szerződés 43. cikkében megállapított eljárást nem szükséges alkalmazni.

(4) A bármilyen típusú és rendeltetésű atomreaktorokkal kapcsolatos új létesítményekre vonatkozó projekteket, és az ilyen létesítmények cseréjére, átalakítására, korszerűsítésére vagy teljesítménynövelésére irányuló projekteket, amelyek költsége alacsonyabb a melléklet táblázatában lévő küszöbértékeknél, a leglényegesebb jellemzőkre szorítkozó egyszerű nyilatkozattal, önkéntes alapon lehet bejelenteni; a Szerződés 43. cikkében megállapított eljárást nem szükséges alkalmazni.

2. cikk

Az 1. cikkben említett költségek kiszámítása céljából minden, közvetlenül a beruházási projektek végrehajtásából eredő költséget figyelembe kell venni, az ilyen kiadás felmerülésének időpontjától függetlenül.

3. cikk

A projektekről e rendelet 1. cikkének (1) bekezdése szerint adott közlemény tartalmazza a Szerződés 43. cikkében előírt megtárgyaláshoz szükséges részleteket és azokra korlátozódik, és különösen a következő adatokra:

a) a termékek vagy a tevékenység típusa és a termelő- vagy tárolókapacitás;

b) a közvetlenül a megfontolás alatt álló projektnek tulajdonítható kiadások teljes összege;

c) a projekt elvégzéséhez várhatóan szükséges időtartam;

d) a létesítmény működésére, és a működéshez szükséges anyagok beszerzésére vonatkozó kilátások.

4. cikk

Az Európai Atomenergia-közösség Tanácsának 1958. szeptember 15-i 4. rendelete hatályát veszti.

5. cikk

E rendelet az Európai Közösségek Hivatalos Lapjában való kihirdetésének napján lép hatályba.

Ezt a rendeletet a hatálybalépése után három hónappal kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. december 2-án.

a Tanács részéről

az elnök

E. Tuomioja

[1] 4. rendelet az Európai Atomenergia-közösséget létrehozó szerződés 41. cikkének megfelelően a Bizottsággal közlendő beruházási projektek meghatározásáról (HL 17. szám, 1958.10.6., 417/58. o.).

--------------------------------------------------

MELLÉKLET

TÁBLÁZAT

Megjegyzések a táblázathoz

A nukleáris üzemanyagok bármilyen formában történő előállítása (4. szektor) magában foglalja a nyersanyagok vagy különleges hasadóanyagok kémiai feldolgozását és átalakítását.

A dúsítás utáni kifolyó szennyvízre/hulladékra vonatkozó fluormentesítési eljárások a 4., 6., 8. és 12. szektorhoz tartoznak.

A radioaktív hulladék vagy elhasznált üzemanyag kezelését, tárolását vagy ártalmatlanítását végző létesítmények a 12. szektorhoz tartoznak, akkor is, ha ezek a létesítmények nem az Euratom-Szerződés II. mellékletében említett bármely másik atomenergia-ipari létesítmény területén találhatók.

(millió EUR) |

I. Szektorok | II. Új létesítmények | III. Kiegészítő létesítmények és átalakítások |

1. Urán- és tóriumérc kinyerése | 40 | 20 |

2. Az ilyen ércek dúsítása | 40 | 20 |

3. Az urán- és tóriumkoncentrátumok kémiai feldolgozása és finomítása | 40 | 20 |

4. Nukleáris üzemanyagok előkészítése bármilyen formában | 20 | 10 |

5. Nukleáris fűtőelemek előállítása | 20 | 10 |

6. Urán-hexafluorid előállítása | 20 | 10 |

7. Dúsított urán előállítása | 140 | 70 |

8. Kiégett üzemanyag feldolgozása a benne található elemek némelyikének vagy mindegyikének kiválasztására vonatkozóan | 140 | 70 |

9. Reaktormoderátorok előállítása | 40 | 20 |

10. Hafniummentes cirkónium vagy vegyületeinek előállítása | 20 | 10 |

11. Bármilyen típusú, bármilyen célra alkalmas atomreaktorok | 100 | 40 |

12. A radioaktív hulladék ipari feldolgozására szolgáló létesítmények, amelyeket e listán meghatározott egy vagy több létesítménnyel kapcsolatban hoztak létre | 50 | 20 |

13. A 3–10. szektor tevékenységeinek bármelyikében részt vevő üzemek építésének előkészítését szolgáló félipari létesítmények | 20 | 10 |

--------------------------------------------------